










23.03.2012.a

SELETUSKIRI

Narva Linnavolikogu määruse „Narva linnas korraldatud jäätmeveo rakendamise kord” eelnõu juurde
Määruse „Narva linnas korraldatud jäätmeveo rakendamise kord” eelnõu (edaspidi määruse eelnõu) on koostatud kohaliku omavalitsuse korralduse seaduse § 22 lg 1 p 366 ning jäätmeseaduse § 66 lg 4 alusel, mille kohaselt jäätmeliigid, millele kohaldatakse korraldatud jäätmevedu, veopiirkonnad, vedamise sagedus ja aeg ning jäätmeveo teenustasu suuruse määramise kord kehtestatakse valla- või linnavolikogu määrusega.

Määruse eelnõu väljatöötamisel on arvestatud alltoodud asjaolusid:

1. Jäätmeseadus on 2010. aastal oluliselt muutunud, sealhulgas korraldatud jäätmeveo konkursi läbiviimise kord on muutunud ainuõiguse andmisest teenuste kontsessiooniks;

2. Narva Linnavolikogu määruse „Narva jäätmehoolduseeskiri” eelnõu;

3. Tartu Ringkonnakohtu 02.06.2011.a kohtuotsus haldusasjas nr 3-10-1185;

4. Jäätmemajanduse kiire areng viimastel aastatel nõuab paranduste ja täienduste tegemist Narva Linnavolikogu 11.03.2010.a määruses nr 12 „Narva linnas korraldatud jäätmeveo rakendamise kord”.

Peamised muudatused on:

1. Korraldatud jäätmeveoga hõlmatud jäätmeliikide kindlaksmääramine. Enne olid korraldatud jäätmeveoga hõlmatud segaolmejäätmed, paber ja kartong ning suurjäätmed. Korraldatud jäätmeveo rakendamise korra eelnõu järgi on korraldatud jäätmeveoga hõlmatud segaolmejäätmed ning paber ja kartong;

2. Korraldatud jäätmeveoga hõlmatud jäätmete kogumismahutite tühjendamise sageduste määramine erinevate jäätmevaldajate tüüpidele, sealhulgas eramaja omanikele, aiandusühistutele, garaažiühistutele jm;

3. Jäätmevaldaja mitteliitunuks lugemise korra määramine ning korraldatud jäätmeveoga mitteliitunuks lugemise taotluse vormi väljatöötamine;

4. Ühise mahuti kasutamise korra määramine ning ühise mahuti kasutamise taotluse vormi väljatöötamine;

5. Jäätmeveo teenustasu suuruse määramise ja teenustasu suurendamise korra ajakohastamine.

Korraldatud jäätmeveo rakendamise korra eelnõu oli saadetud Keskkonnaameti Viru regioonile arvamuse saamiseks (Narva Linnavalitsuse Linnavara- ja Majandusameti 14.02.2012. a kiri nr 2-6/590).  Keskkonnaameti Viru regiooni seisukoha kohaselt (Lisa 1) tuleks korraldatud jäätmeveoga hõlmatud jäätmeliikide hulka lisada suurjäätmed (jäätmekood 20 03 07). 

Narva Linnavalitsuse Linnavara- ja Majandusamet on seisukohal, et suurjäätmete hõlmamine korraldatud jäätmeveoga ei ole otstarbekas ning seda järgmistel põhjustel:

1. Suurjäätmete kogumine toimub võrreldes segaolmejäätmete ning paber- ja kartongjäätmetega tehnoloogiliselt teisiti;

2. Narva linnas on suurjäätmete kogumise ja töötlemise turg kujunemise algstaadiumis.

Tamara Luigas

Direktori kohusetäitja

LISAD:

Lisa 1 – Keskkonnaameti Viru regiooni 20.02.2012.a kiri nr V 8-2/12/3921-2 „Narva linnas korraldatud jäätmeveo rakendamise kord” – 1 lehel.

